Хэхэс адыгэхэм я щIэблэм теухуауэ
Лъахэхутэхэу Котляровхэ Мариерэ Викторрэ я тхылъ тедзапIэм къыщыдэкIащ Къандур Мухьэдин и «Дети диаспоры» тхылъыр. Ар томих хъу, «Сабля Чечни», «Казбек», «Тройной заговор», «Балканская история», «Революция» романхэр зыхыхьэ «Черкесская сага» серием и иужьрей Iыхьэщ.
Тхылъ тедзапIэм и редактор нэхъыщхьэ Котляров Виктор зэрыжиIэмкIэ, Къандур Мухьэдин Кавказым ис лъэпкъхэм я тхыдэр къызэщIэзыкъуэжа тхакIуэщ. Абы и адэжьхэр япэщIыкIэ Уэсмэн къэралыгъуэм, иужькIэ Иорданием Iэпхъуащ.
Къандур Мухьэдин иджыри ныбжьыщIэу Америкэм и Штат Зэгуэтхэм кIуэри Индианэ, Калифорние универси-тетхэм щеджащ, дунейпсо къэхутэныгъэхэмкIэ магистр, иужькIэ тхыдэ, экономикэ унэтIыныгъэхэмкIэ доктор нагъыщэр къыхуагъэфэщащ. Хьэрычэт Iуэхухэм пыщIауэ Нью-Йоркрэ Лондонрэ илъэс зыбжанэкIэ щылэжьащ, Голливудым сценарист, кинорежиссёр IэщIагъэхэм и зэфIэкI щеплъыжащ. Ар куэдым композитору къацIыху, и лэжьыгъэхэр Урысейм, Инджылызым, Японием, дуней псом и нэгъуэщI щIыпIэхэм щагъэзэщIащ.
Псом хуэмыдэу нэхъ цIэрыIуэ хъуар и литературэ тхыгъэхэрщ — тхыдэ романхэрщ (абыхэм я бжыгъэр иджыпсту 18 мэхъу). Къандур Мухьэдин и зэфIэкIхэр Къэбэр- дей-Балъкъэрым 2008 гъэм къыщалъытащ, «КъБР-м и цIыхубэ тхакIуэ» щIыхьыцIэр къыхуагъэфащэри.
«Дети диаспоры» тхылъым и пэублэ псалъэм авторым зэрыщитхымкIэ, романыр и кIэух хъуащ «си лъэпкъым и цIыхухэм — адыгэхэм, дуней псом адыгэу е шэрджэсу къыщацIыхухэм — ятеухуа тхыгъэхэм. Лъэпкъым и цIыху куэд XIX лIэщIыгъуэм и етIуанэ Iыхьэм Уэсмэн къэралыгъуэм Iэпхъуащ. Абыхэм я щIыналъэр ябгынэн хуей хъуащ илъэси 101-кIэ екIуэкIа, 1864 гъэм иуха зауэм и зэранкIэ.
…Илъэс зыбжанэкIэ къэхутэныгъэхэр езгъэкIуэкIыу щIэныгъэ лэжьыгъэхэр зэрагъэхьэзырым хуэдэу селэжьа нэужь, серием и томихым хэзгъэхьа тхыгъэхэр стхащ. Си гугъэщ романхэмкIэ тхылъеджэм ди тхыдэр нэхъ гурыIуэгъуафIэ щысщIыну, тхылъым щеджэкIэ гупсэхугъуэ игъуэтыну», — итщ пэублэ псалъэм.
«Дети диаспоры» тхылъыр XX лIэщIыгъуэм къэхъуа иужьрей Iуэхугъуэхэм, адыгэхэр здэщыIэ щIыналъэми (Урысейм, Тыркум, КъуэкIыпIэ Гъунэгъум, Америкэм) емылъытауэ, зэфIагъэкIахэм теухуащ. ЛIыхъужь нэхъыщхьэхэр — Алёшэ, Аскэрбий, Альберт — гъащIэм пэжу щыпсэуа, къэмыгупсыса цIыхухэщ.
Тхылъым и бжыгъэр экземпляр 1000 мэхъу.
БЖЬЫХЬЭЛI Розэ.
